Ir-Regolament tal-Kummissjoni (KE) Nru 983/2000
tal-11 ta’ Mejju 2000
li jemenda r-Regolament (KE) Nru 20/98 li jipprovdi regoli għall-applikazzjoni tar-Regolament tal-Kunsill (KE) Nru 2200/96 f’dak li jirrigwarda għajnuna lill-organizzazzjonijiet produtturi mogħtija għarfien preliminarju
Il-KUMMISSJONI TAL-KOMUNITAJIET EWROPEJ,
Wara li kkunsidraw it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2200/96 tat-28 ta’ Ottubru 1996 dwar l-organizzazzjoni komuni fis-suq tal-frott u l-ħxejjex [1], kif l-aħħar emendat bir-Regolament (KE) Nru 1257/1999 [2], u b’mod partikolari l-Artikolu 48 tiegħu,
Billi:
(1) Ir-Regolament tal-Kummissjoni (KE) Nru 20/98 [3], kif emendat bir-Regolament (KE) Nru 243/1999 [4], jipprovdi regoli għall-għajnuna li għandha titħallas lill-organizzazzjonijiet produtturi mogħtija għarfien preliminari skond ir-Regolament tal-Kummissjoni (KE) Nru 478/97 tal-14 ta’ Marzu 1997 li jipprovdi regoli dettaljati għall-applikazzjoni tar-Regolament tal-Kunsill (KE) Nru 2200/96 f’dak li jirrigwarda għarfien preliminari ta’ organizzazzjonijiet produtturi [5], kif emendat bir-Regolament (KE) Nru 243/1999.
(2) Il-mod kif l-għajnuna tiġi ffinanzjata, kif imniżżel fl-Artikolu 52 tar-Regolament (KE) Nru 2200/96, kien emendat b’effett mill-1 ta’ Jannar 2000 bir-Regolament tal-Kunsill (KE) Nru 1257/1999 tas-17 ta’ Mejju 1999 dwar is-sostenn ta’ żvilupp rurali mill-Fond Ewropew ta’ Garanzija u Gwida Agrikola (FAEGG) u li jemenda u jħassar ċerti regolamenti. Dik l-għajnuna għandha titqies fil-futur bħala intervent, maħsub biex tistabbilizza s-suq agrikolu skond it-tifsira ta’ l-Artikolu 1(2)(b) tar-Regolament tal-Kunsill (KE) Nru 1258/1999 tas-17 ta’ Mejju 1999 dwar il-finanzjament tal-politika agrikola komuni [6].
(3) Fiċ-ċirkostanzi, ir-Regolament (KE) Nru 20/98 għandu jiġi emendat biex jiġi aġġornat ma’ din is-sitwazzjoni l-ġdida. L-emendi jirrelataw b’mod partikolari mal-eliġibbilità ta’ l-għajnuna għall- għarfien preliminari skond is-Sezzjoni ta’ Garanzija tal-FAEGG, il-limitu ta’ żmien għas-sottomissjoni tal-applikazzjonijiet għall-għajnuna u l-ħlas tagħhom, id-deskrizzjonijiet ġodda tar-reġjuni li jikkwalifikaw għall-persentaġġi varji ta’ ħlas biex dawk id-deskrizzjonijiet jiġu aġġornati ma’ dawk imniżżla fir-Regolament tal-Kunsill (KE) Nru 1260/1999 tal-21 ta’ Ġunju 1999 li jipprovdi dispożizzjonijiet ġenerali dwar il-Fondi Strutturali [7] u, fl-aħħar, l-obbligazzjonijiet ta’ l-Istati Membri li jivverifikaw il-konformità mal-kondizzjonijet tal-għoti tal-għajnuna.
(4) Għandu jiġi ċċarat li dan ir-Regolament huwa biex japplika l-għajnuna mħallsa taħt il-pjani ta’ għarfien aċċettati mill-1 ta’ Jannar 2000 u għall-għajnuna mħallsa taħt pjani ta’ għarfien aċċettati qabel l-1 ta’ Jannar 2000 għall-perijodi annwali li jibdew mill-1 ta’ Jannar 2000.
(5) Il-miżuri li għalihom jipprovdi dan ir-Regolament huma skond l-opinjoni tal-Kumitat tat-Tmexxija tal-Frott u l-Ħxejjex,
ADOTTAT DAN IR-REGOLAMENT:
Artikolu 1
Ir-Regolament (KE) Nru 20/98 qiegħed b’dan jiġi emendat kif ġej:
1. It-tielet inċiż ta’ l-Artikolu 1(2)(d) qiegħed jitħassar.
2. L-Artikolu 2(2)(d) qiegħed jinbidel b’dan li ġej:
"(d) għandu jitħallas b’pagamenti annwali fit-tmiem ta’ kull perijodu annwali għall-implimentazzjoni tal-pjan ta’ għarfien. Biex jiġu kalkolati l-pagamenti annwali, l-Istati Membri jistgħu jużaw bażi ta’ produzzjoni annwali mqiegħda fis-suq li tkun tikkorrispondi għall-perjodu annwali għajr dak li dwaru jitħallas il-pagament annwali, meta l-verifiki hekk jenħtieġu. Il-perijodu li bih il-perijodu annwali wżat jonqos li jikkoinċidi mal-perijodu annwali attwali konċernat għandu jkun ta’ anqas minn 12-il xahar."
3. It-tieni subparagrafu ta’ l-Artikolu 3(1) qiegħed jinbidel b’dan li ġej:
"Investimenti li jistgħu jgħawwġu l-kompetizzjoni meta l-attivitajiet ekonomiċi l-oħra ta’ l-organizzazzjoni huma konċernati għandhom jiġi esklużi."
4. L-Artikolu 5 qiegħed jinbidel b’dan li ġej:
"Artikolu 5
1. Kull organizzazzjoni ta’ produtturi għandha tibgħat applikazzjoni unika għall-għajnuna li għaliha jirreferu l-Artikoli 2 u 3 fi żmien tliet xhur mit-tmiem ta’ kull perjodu annwali li għalih jirreferi l-Artikolu 2(2)(d).
2. Kull applikazzjoni għall-għajnuna għandha tkun akkumpanjata b’dikjarazzjoni bil-miktub mill-organizzazzjoni tal-produtturi illi din ta’ l-aħħar:
- tkun tikkonforma jew għandha tikkonforma mar-Regolamenti (KE) Nru 2200/96 u (KE) Nru 478/97 u ma’ dan ir-Regolament,
- ma tkunx ibbenefikat, ma’ tkunx qiegħeda tibbenefika u ma tkunx sejra tibbenefika sew direttament jew indirettament minn finanzjament tal-Komunità jew nazzjonali duplikat għall-miżuri li dwarhom il-finanzjament tal-Komunità ingħata bis-saħħa ta’ dan ir-Regolament.
3. L-Istati Membri għandhom iħallsu l-għajnuna fi żmien sitt xhur minn meta jirċievu applikazzjoni sħiħa."
5. L-Artikolu 8 qiegħed jinbidel b’dan li ġej:
"Artikolu 8
Ħlasijiet minfuqa mill-Istati Membri dwar l-għajnuna li għaliha jirreferu l-Artikoli 2 u 3 għandhom jkkwalifikaw għall-għajnuna mis-Sezzjoni ta’ Garanzija tal-FAEGG."
6. L-Artikolu 9 qiegħed jinbidel b’dan li ġej:
"Artikolu 9
Il-kontribuzzjoni tal-Komunità lejn l-għajnuna li għaliha jirreferi l-Artikolu 2 għandha tkun tammonta għal:
- 75 % tan-nefqa pubblika eliġibbli dwar l-Oġġettivi tar-reġjuni 1 u 2 li għalihom jirreferi l-Artikolu 1 tar-Regolament (KE) Nru 1260/1999,
- 50 % tan-nefqa pubblika eliġibbli fir-reġjuni l-oħra."
7. L-Artikolu 10 qiegħed jinbidel b’dan li ġej:
"Artikolu 10
1. Il-kontribuzzjoni tal-Komunità għall-għajnuna li għaliha jirreferi l-Artikolu 3, espressa skond l-għotja kapitali ekwivalenti, m’għandhix teċċedi, bħala peresentaġġ tan-nefqa ta’ l-investiment eliġibbli li għalihom jirreferi l-Artikolu 3:
- 50 % fl-Oġġettivi tar-reġjuni 1 u 2 li għalihom jirreferi l-Artikolu 1 tar-Regolament (KE) Nru 1260/1999,
- 30 % fir-reġjuni l-oħra.
2. L-Istati Membri konċernati għandhom jintrabtu li jikkontribwixxu ta’ l-anqas 5 % ta‘ l-ispejjeż ta’ l-investiment eliġibbli li għalihom jirreferi l-Artikolu 3.
3. Il-benefiċċjarji ta’ l-għajnuna lejn spejjeż ta’ investiment eliġibbli li għalihom jirreferi l-Artikolu 3 għandhom iħallsu ta’ l-anqas:
- 25 % tal-Oġġettivi tar-reġjuni 1 u 2 li għalihom jirreferi l-Artikolu 1 tar-Regolamen (KE) Nru 1260/1999,
- 45 % fir-reġjuni l-oħra."
8. L-Artikolu 11 qiegħed jinbidel b’dan li ġej:
"Artikolu 11
Mingħajr preġudizzju għall-verifiki mwettqa skond it-Titolu VI tar-Regolament (KE) Nru 2200/96, l-Istati Membri għandhom iwettqu verifiki fuq l-organizzazzjonijiet produtturi biex jivverifikaw il-konformità mal-kondizzjonijiet għall-għoti ta’ għajnuna li għalihom jirreferu l-Artikoli 2 u 3."
9. L-Artikolu 12 qiegħed jinbidel b’dan li ġej:
"Artikolu 12
1. Meta verifika mwettqa skond l-Artikolu 11 tkun turi illi:
- il-valur ta’ produzzjoni mqiegħda fis-suq tkun anqas mill-ammont użat għall-kalkolazzjoni tal-għajnuna li għaliha jirreferi l-Artikolu 2, jew
- għajnuna koperta b’dan ir-Regolament ma tkunx intużat skond ir-regolamenti applikabbli jew bil-pjan ta’ għarfien approvat,
il-benefiċjarju għandu jkun meħtieġ li jħallas lura d-doppju ta’ l-ammont imħallas debitament, miżjuda bl-imgħax għall-perijodu bejn il-ħlas u l-ħlas lura.
Ir-rata ta’ mgħax għandha tkun dik applikabbli mill-Bank Ċentrali Ewropew għall-operazzjonijiet tiegħu f’euro, kif pubblikat fis-serje Ċ tal-Ġurnal Uffiċċjali tal-Komunitajiet Ewropej, fis-seħħ fid-data tal-ħlas indebitu miżjud bi tlett punti ta’ persentaġġ.
2. Meta d-differenza bejn l-għajnuna attwalment imħallsa u dik dovuta tkun aktar minn 20 % ta’ din ta’ l-aħħar, il-benefiċċjarju għandu jkun meħtieġ li jħallas lura l-għajnuna kollha li jkun rċieva, miżjuda bl-imgħax indikat fil-paragrafu 1.
3. Fil-każ ta’ dikjarazzjoni falza magħmula xjentement jew bħala riżultat ta’ negliġenza serja fuq xi materja fi ħdan l-iskop ta’ dan ir-regolament, l-organizzazzjoni produttriċi konċernata għandha tkun miżmuma mill-tirċievi għajnuna għaż-żmien li jibqa’ mill-pjan ta’ għarfien li jkun qiegħed jiġi implimentat.
4. Il-paragrafi 1, 2 u 3 għandhom japplikaw mingħajr preġudizzju għall-penalitajiet li għandhom jiġu ffissati skond kif jipprovdi l-Artikolu 48 tar-Regolament (KE) Nru 2200/96."
Artikolu 2
Dan ir-Regolament għandu jidħol fis-seħħ fis-seba’ jum li jiġi wara dak li fih jiġi ppublikat fil-Ġurnal Uffiċjali tal-Komunitajiet Ewropej.
Għandu jkun japplika għall-għajnuna dwar il-pjani ta’ għarfien aċċettati mill-1 ta’ Jannar 2000 u għall-għajnuna mħallsa dwar il-perijodi annwali li jibdew wara l-1 ta’ Jannar 2000 għall-pjani ta’ għarfien aċċettati qabel l-1 ta’ Jannar 2000.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-11 ta’ Mejju 2000.